Brevdato: 27-12-2022

Sagsnr. 2022 - 20764

Dok. nr. 21518080

Postboks 120

3900 Nuuk

Tlf. (+299) 34 51 92

Fax (+299) 32 51 30

E-mail: nun@nanoq.gl

www.nanoq.gl

|  |
| --- |
| Allakkiaq  **Notat** |

# **Kalaallit Nunaanni syfilis 2022**

## Tunuliaqutaasoq

Nappaatit tuniluuttut nalunaarutigineqartussat- ilaatigut syfilisertut- pillugit nalunaarutinik Nunatsinni Nakorsaaneqarfik tigusaqartarpoq.

Nalunaarutit taakku pitsaassusaat qulakkeerneqartuarpoq, taamaakkaluaq nalunaarutini tunillatserlaajunersut imal. qangali tunillatsissimasuunersut tamatigut paasineqarsinnaasanngillat. Syfilisimik tunillatsissimasut nalunaarutigineqanngitsut, pitsaassutsimik qulakkeerinissaq sulissutigigaluarlugu arlaliusinnaanissaat qulakkeerneqarsinnaanngilartaaq. Taamaammat kisitsisit ataani saqqummiunneqartut allanngorsinnaapput.

## Syfilis sunaana qanorlu ililluni tunillatsittoqartarpa?

Syfilis atoqatigiinnikkut tuniluuttartoq, bakteerissamik Treponema pallidum patsiseqarpoq.

Statens Serum Institut tunillaassuisut pillugit allaaserisaqarpoq (1).

* *”Syfilis illersuuteqarani atoqatigiinnikkut tuniluuttarpoq arnallu naartuni tunillassinnaavaattaaq, tamatumalu saniatigut erninermi meeraq tunillanneqarsinnaalluni”.*

## Syfilis naartusuni

Arnat tamarmik naartunermut atatillugu siullermik misissorteqqaarnerminni syfilisimut misissortinnissamik neqeroorfigineqartarput (2). Naartuunermi tunillatsinneq; katatsinermik, toqungasulinermik imal. inunnguuseralugu syfilisimik nappaateqarnermik kinguneqarsinnaavoq. Inunnguutsimik syfiliserneq peruluutaasinnaavoq imal. anigugassaanngitsunik arlalinnik ajoqutissarsiffiusinnaalluni; soorlu innorluuteqarneq, eqqarsartaatsikkut kinguarsimaneq. Annikitsunik ersiutilinni, inuunerup ilaani kingusinnerusukkut aatsaat paasineqartarpoq ilaannilu paasineqanngitsoortarluni (1).

Naartusoq naartuleqqaarnerani nakorsarneqarpat, tamanna naartumut aamma sunniutissaaq. Nalinginnaasumilli meeraq inunngorneraniit ukioq siulleq arlaleriarlugu aavertarlugu aamma/imal. qiteralianit misissugassamik peersilluni, syfilisimut misissorneqassaaq (1,3).

## 2022-imi syfilisertut

2022-imi syfilisimik tunillatsissimasut katillugit 233-it, inunnut 228-inut agguataarsimasut nalunaarutigineqarput. 2021-imi katillugit pingasut tunillatsissimapput, aatsaalli 2022-imi nalunarutigineqarlutik, taamaammallu naatsorsuinermi matumani ilaallutik.

2022-imi meeraq ataaseq syfilisimik nappaateqarluni inunngorpoq.

2022-imi syfilisimik aappassaa tunillatsittut sisamaapput.

2022-imi syfilisertuni taakkunani pingasut ukiukitsuupput tassalu 15-it inorlugit ukioqarlutik. Taakkunannga ataaseq inoorlaajuvoq.

Syfilisertuni arfinilinni ”tunillatsissimasinnaasunik paasiniaaneq” nalunaarsimavoq. Imaappoq”tunillatsissimasinnaasutut paasiniakkat ” tassaallutik syfilisimik tunillatseqqammersumut attaveqarsimasutut nalunaarutigineqareernermi tunillatsissimasutut paasineqartut.

Syfilisertuni 38-ini kinguaassiuutitigut ikeqarneq, ataatsimi qarnup iluani ikeqarneq pingasunilu timi tamakkerlugu ikeqarneq, pingasuni qinersit suangasut, arfineq marlunnilu timimikkut kiinnakkulluunniit aniorneqarneq, nalunaarutini allassimapput.

Ikeqarneq (chanker) syfilisip immikkoortuanut siullermut ersiutaavoq. Iki attorlugu manngertoq annernanngitsorli. Ersittumiissinninnaavoq soorlu usummi imal. utsuit eqqaanni, aammali inuttaanit malugineqanngitsumiissinnaalluni, soorlu illissap paavani qutsissumi, erlummi iggissamiluunniit. Syfilis nakorsarneqanngitsoq, qaammatip ataatsip marlullu akornanni qaangiuppata aak aqqutigalugu timimut siaruaassinnaavoq, kissarneqalersitsisinnaalluni, niaqorlutitsisinnaalluni, timi tamakkerlugu aniorninititsisinnaalluni ameraasatigullu assigiinngitsunik ersiuteqalersitsisinnaalluni.

Taamaalinera syfilisip immikkoortuata aappaanik taaneqartartoq, nakorsartissimanngitsut affaasa missaannit atugaalersarpoq.

Nakosarneqanngitsut sisamararterutaasa missaanni, qaammatit arlallit ukiullu qaangiunneranni ersiuteqanngeriarluni (uninngagallartoq) syfilisip immikkoortuisa pingajuannut, qaratsakkut qiteralikkullu, taqarsuakkut tillertukkut (aorta) uummammut qanittukkut imal. naggussatigut saanertigullu ammillu ipiutaasartaagut anigugassaanngitsumik aseruunneqalerfiusinnaasumut, ikaarsaartoqassaaq.

Syfilisip immikkoortua siulleq, immikkoortuisa aappaat uninngagallarnerullu ilaa tuniluutiasuararsuupput, akerlianilli immikkoortuisa pingajuat tuniluutissanani (1).

Ikit syfilisimik patsiseqartut Sundhed.dk-mi ima nassuiarneqarput (2):

* *” …ikit syfilisimik patsiseqartut HIV-mik tunillatsinnissap aarlerinaataanik annertusititsisarput syfilisillu tappiorannartuata Treponema pallidumip HIV-mik tunillatsissimasunut tuniluunnissaanik aarlerinarnerulersitsisarlutik*
* *HIV-mik tunillatsissimasuni syfilis immikkoortumut kingullernut pigasuarnerusarpoq, napparsimasunilu taakkunani sianiuteqarfitsigut kingunerluuteqalernissaq nakorsaatillu sunniutaarunnissaat aarlerinarnerusinnaalluni”.*

## Ukiumikkut suiaassutsimikkullu agguataarneqarnerat

|  |  |  |  |
| --- | --- | --- | --- |
| Tabeli 1. 2022-imi syfilisimik tunillatsissimasutut nalunaarutigisat ukiumikkut suiaassutsimikkullu agguataarneqarnerat | | | |
| Ukioqatigiiaat | Angutit | Arnat | Katillugit(procentinngorlugit) |
| 0 |  | 1 | 1 (0,4 %) |
| 10-14 | 2 | 0 | 2 (0,9 %) |
| 15-19 | 41 | 8 | 49 (21 %) |
| 20-24 | 37 | 25 | 62 (26,6 %) |
| 25-29 | 21 | 17 | 38 (16,3 %) |
| 30-34 | 16 | 13 | 29 (12,5 %) |
| 35-39 | 9 | 11 | 20 (8,6 %) |
| 40-44 | 5 | 2 | 7 (3 %) |
| 45-49 | 2 | 3 | 5 (2,1 %) |
| 50-54 | 3 | 2 | 5 (2,1 %) |
| 55-59 | 1 | 11 | 12 (5,2 %) |
| 60-64 | 1 | 0 | 1 (0,4 %) |
| >65 | 1 | 1 | 2 (0,9 %) |
| Katillugit (procentinngorlugit) | 139 (59,7 %) | 94 (40,3 %) | 233 (100 %) |

Syfilisimik tunillatsissimasutut nalunaarutigineqartut akornanni139-it arnaapput (59,7 %) 94-illu (40,3%) angutaallutik (tabeli 1). 2021-imi syfilisimik tunillatsissimasuni arnat aamma amerlanersaapput (4).

Syfilisimik nappaateqartuttut nalunaarutigineqartut pillugit paasissutissat 2022-imeersut naapertorlugit, tunillatsissimasoq ataaseq (0,4 %), suiaaqatiminik atoqateqarsimavoq. Imaappoq arnat arnaqamminnik atoqateqartartunik ilaqarput.

Tunillatsissimasut arnani angutinilu ukiut tallimakkaarlugit ukioqatigiiaanut- amerlanerit katillugit 26,6 %-it 20-it 24-illu akornanni ukioqartunut- agguataarsimanerat, tabelimi 1-imi takutinneqarportaaq.

## Angutit arnallu syfilisertut Peqqinnissaqarfiup qitiusumik immikkoortuinut agguataarneqarnerat

|  |  |  |  |
| --- | --- | --- | --- |
| Tabeli 2: 2022-imi syfilisertut Peqqinnissaqarfiup qitiusumik immikkoortuinut agguataarneqarnerat | | | |
| Qitiusumik imm. | Arnat | Angutit | Katillugit (procentinngorlugit) |
| Disko | 23 | 9 | 32 (13,7 %) |
| Qeqqa | 30 | 21 | 51 (21,9 %) |
| Sermersooq | 55 | 35 | 90 (38,6 %) |
| Kujataa | 14 | 16 | 30 (12,9 %) |
| Avannaa | 17 | 13 | 30 (12,9 %) |
| Katillugit (procentinngorlugit) | 139 (59,7 %) | 94 (40,3%) | 233 (100 %) |

Angutit arnallu syfilisertut akornanni amerlanerpaat Peqqinnissaqarfik Sermersuumeersut, tulliusullu Peqqinnissaqarfik Qeqqaneersut Peqqinnissaqarfik Diskomeersullu, tabelimi 2-mi takutinneqarpoq.

## Innuttaasut 1.000-iuppata syfilisertut Peqqinnissaqarfiup qitiusumik imm. agguataarneqarnerat

|  |  |  |  |  |  |  |
| --- | --- | --- | --- | --- | --- | --- |
| Tabeli 3: 2022-imi innuttaasut 1.000-iuppata syfilisertutut nalunaarutigisat Peqqinnissaqarfiup qitiusumik imm. agguataarneqarnerat | | | | | | |
| Qitiusumik imm | **Disko** | **Qeqqa** | **Sermersooq** | **Kujataa** | **Avannaa** | **Katillugit** |
| Nalunaarutigisat | 32 | 51 | 90 | 30 | 30 | 233 |
| Innuttaasut | 6.102 | 9.223 | 24.104 | 6.248 | 10.878 | 56.619 |
| Innuttaasut 1.000-iuppata | 5,2 | 5,5 | 3,7 | 4,8 | 2,8 | 4,1 |

Innuttaasut 1.000-uppata syfilisertut Peqqinnissaqarfik Qeqqanut Sermersuumullu sanilliullugit, Peqqinnissaqarfik Diskomi Kujataanilu marloriaammik amerlanerunerat, tabelimi 3-mi takutinneqarpoq. 2021-imi inuttussutsit Kalaallit Nunaanni Naatsorsueqqissaartarfimmit pissarsiaapput (4). Innuttaasut 1.000-iuppata syfilisimik nappaateqartut Peqqinnissaqarfik Qeqqani Diskomilu amerlanersaasut, Peqqinnissaqarfik Kujataa tulliusoq, tabelimi 3-mi takuneqarsinnaavoq. Innuttaasut amerlassusaat Kalaallit Nunaanni Naatsorsueeqissaartarfimmi kisitsisinit 2022-imeersunit pissarsiarineqarput (4).

## Syfilisertut illoqarfinnut agguataarneqarnerat

Syfilisertut 2021-imisut amerlanersaat Nuummeersuusut, tullii Sisimiuneersut, amerlaqatigiillutillu tulliuttut Aasianneerlutillu Ilulissaneersut, kisitsisit takutippaat.

2022-imi syfilisimik nappaateqartut siorna 46-sut 29-inik amerleriateqarlutik, katillutik 75-iupput. 2022-imi Sisimiuni syfilisimik nappaateqartut siorna 17-iusut 16-inik amerleriarlutik katillutik 33-iupput. Aasianni syfilisimik nappaateqartut 2021-imi 27-iniit 2022-imi 24-inut ikileriarput, taamaalillutik pingasunik ikileriaateqarlutik.

Ilulissani syfilisimik nappaateqartut 2021-imi 19-iullutik tallimanik amerleriaateqarlutik 2022-imi 24-iupput.

## Nunatsinni 2016-imiit 2022-imut syfilisip atugaanerata ineriartorneranut ataatsimut takussutissiaq

Takussutissiami 1-imi syfilisimik nappaateqartut 2016-imi 71-iniit 2017-imi 22-inut ikileriarnerat takuneqarsinnaavoq. Tamatuma kingorna 2019-imi 118-iniit 2022-ip tungaanut 233-it pallillugit amerleriarnerat takuneqarsinnaavoq.

**Pissusaajartortoq**

2017-imiit 2018-imut syfilisimik nappaateqartut amerleriapiloorput. Tamatuma kingorna 2019-ip tungaanut ikilerialaariarlutik 2022-ip tungaanut amerliartuinnarlutik. Danmarkimi aamma 2018-imiit syfilisimik nappaateqartut amerliartornerat takuneqarsinnaavoq, inuttussutsimulli sanilliullugit nunatsinni amerlanerungaatiarlutik, 2022-imi innuttaasut 1.000-iuppata tunillatserlaat 4,1 iullutik, Danmarkimi innuttaasut 1.000-iuppata tunillatserlaat 0,11-iullutik.[[1]](#footnote-1)

**Atoqatigiinnikkut isuma**

Syfilisimik nappaateqartut amerlanersaat tassaapput arnat inuusuttut 15-29-illu akornanni ukiullit suiaaqatiginngisamik atoqateqarsimasut. Danmarkimi kisitsisinut sanilliullugit 2022-imi nalunaarutigineqartuni tassaanerupput angutit anguteqatiminnik atoqateqarsimasut 30-it 39-illu akornanni ukiullit.[[2]](#footnote-2)

**Ukiumoortumik misissueqqissaarnermi kisitsisit pillugit oqaaseqaat**

Naatsorsueqqissaarnermi kisitsisit matumani tunngavigineqartut tassaapput syfilisimik nappaateqartunik nalunaarutit 2022-imi ilaallu 2023-imi pissarsiarineqartut. Ikeqarneq, tunillaasimasinnaasunik/tunillassimasinnaasanik paasiniaaneq imal. suiaaqammik atoqateqarsimaneq pillugit paasissutissanik nalunaarutiginninngitsoortoqarsimasinnaammat, kisitsisit taakku tunuarsimaaffigineqassapput.

Nunatsinni syfilis ajornartorsiutaasimavoq, annertuumilli iliuuseqarnikkut nungutinneqaasavissimalluni. 2011-imi 2012-imilu atugaaqqilerpoq taamanimiillu syfilisimik nappaateqartut, 2022-imi tunillatserlaat 200-it sinneqalerlutik, amerliartupiloorsimallutik. Syfilis nakorsarneqanngitsoq uummammik, taqqanik qaratsamillu ajoqusiisinnaamat, taama ineriartorneq ajuusaarnaqaaq. Naartusuni syfilis nakorsarneqanngitsoq, naartumik katatsinermik, toqungasumik meerartaarnermik imal. syfilisimik tunillatsissimasumik meerartaarnermik kinguneqarsinnaavoq. Inunnguutsimik syfilisimik nappaateqarneq, inunngornermi nappaammik peruluuteqarnermik ersiuteqarsinnaavoq, imal. ersiuteqanngeriarluni kingorna anigugassaanngitsunik assigiinngitsunik arlalinnik ass. eqqarsartaatsikkut kinguarsimanermik kinguneqarsinnaavoq.

Taamaammat syfilis nappaataavoq ilungersuussassaq. Pingaartumik arnat inuusuttut ernisinnaasut, naartunerup nalaani syfilisimut misissortinnissaq nakorsartinnissarlu neqeroorutaagalugit, tunillatsittarnerat ajornartorsiutitut annertusiartorpoq. Nunanut allanut amerlasuunut sanilliullugu, nunatsinni nappaat arnani angutinilu annertuumik atugaavoq, maannalu annertoorujussuulluni, Europami nunani atugaaneranit annertuneroqaluni.

Usuup puui syfilisimut illersuutaapput. Syfilisili qanikkut aamma tuniluussinnaavoq. Syfilis siusissukkut paasineqartoq antibiotikamik nakorsarneqarsinnaavoq.

## Najoqqutarisat:

1. Statens Serum Institut: ”Syfilis”. Kingullermik nutarterneqartoq 14. november 2019:

<https://www.ssi.dk/sygdomme-beredskab-og-forskning/sygdomsleksikon/s/syfilis>

1. Sundhed.dk: ”Syfilis”. Nutarterneqartoq 26.03.2019 (UTC-2):

<https://www.sundhed.dk/sundhedsfaglig/laegehaandbogen/infektioner/tilstande-og-sygdomme/bakteriesygdomme/syfilis/>

1. Standard Test Syfilis (fuld us.) (inklusiv intrathekalsyntese) (R-nr. 322):

<https://www.ssi.dk/produkter-og-ydelser/diagnostik/diagnostiskhaandbog/s/322>

1. 2021 syfilis Kalaallit Nunaanni:

<https://nun.gl/emner/udgivelser/aarsberetninger/sundhedsfaglige_notater_vedroerende_2021?sc_lang=da>

1. 1. oktober 2022 Kalaallit Nunaanni innuttaasut. Kalaallit Nunaanni Naatsorsueqqissaartarfik:

<https://stat.gl/dialog/main.asp?lang=da&sc=BE&colcode=o&version=202204>

## Ilanngussaq 1.

Takussutissiaq 2: 2022-imi syfilisimik nappaatillit ukioqatigiiaanut suiaassutsinullu agguataarneqarnerat.

1. [Syfilis - opgørelse over sygdomsforekomst 2022 (ssi.dk)](https://www.ssi.dk/sygdomme-beredskab-og-forskning/sygdomsovervaagning/s/syfilis---opgoerelse-over-sygdomsforekomst-2022) [↑](#footnote-ref-1)
2. [Syfilis - opgørelse over sygdomsforekomst 2022 (ssi.dk)](https://www.ssi.dk/sygdomme-beredskab-og-forskning/sygdomsovervaagning/s/syfilis---opgoerelse-over-sygdomsforekomst-2022) [↑](#footnote-ref-2)